
Til Karoline, Håkon, Elisabeth og Bård – sammen med dere er alt mulig


Persongalleri

Familien Gregersen

Eivor Gregersen

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich –Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg

Kornelius Larsen – Eivors kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Nilsen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors forlovede

Frøken Astrid Abelsen – sekretær på OT-kontoret i Oslo

Frøken Gunnvor Danielsen – tidligere sekretær på OT-kontoret i Oslo


Slik sluttet forrige bok:

Det var med stadig mer synkende hjerte han gikk opp til etasjen hvor han fra tidligere besøk visste at herr Fehmer hadde sitt kontor.

– God dag, herr Sørensen, sa herr Fehmer på gebrokkent norsk. – Jeg begynte å bli redd for at De ikke ville komme. Han så på armbåndsuret i gull som han hadde omkring håndleddet. – De er for sen. Jeg setter pris på punktlighet.

– Beklager, sa Jon og så ned. Han var livende redd for tyskeren, og han hatet ham av hele sitt hjerte, men likevel måtte han gjøre drittarbeidet for ham. For hvis han ikke gjorde det …

Herr Fehmer stirret rett på ham. – Har De nå et svar til oss? Kan De denne gangen gi oss sikker informasjon om hvor vi kan finne Tormod Berg?

Jon svarte ikke. Munnen var tørr. Han var fristet til å be om et glass vann, men turte ikke.

– Informasjonen De ga oss sist, var feil. De sa at Berg ville være med for å befri fangen fra Grini, men han kom ikke. På grunn av deg fikk en sabotør gå fri!

Jon hang med hodet.

Før aksjonen mot Grini hadde han gitt beskjed til herr Fehmer om hva som skulle skje, og at Tormod Berg kom til å delta. Han hadde derfor blitt svært sjokkert da det viste seg at ikke Tormod var med likevel, og han hadde hele tiden lurt på når tyskerne kom til å stanse hele aksjonen. Men det hadde ikke skjedd.

– Hvorfor grep dere ikke inn? spurte han nå.

Herr Fehmer smilte overbærende. – Fordi det ville ha avslørt Dem, herr Sørensen, og det kan vi ikke la skje, ikke så lenge De kan gi oss Tormod Berg. Men om vi skal ha tro på at De faktisk kan det, er det nå særs viktig for både Dem og Deres kone at den informasjonen De nå gir oss, er riktig.

Den høyreiste tyskeren med de isblå øynene stirret på ham. – Det er ikke rom for at De gjør flere feil. Har De forstått det, herr Sørensen?

Jon nikket og tvang frem et «ja». Han hatet det han var i ferd med å gjøre. Han hatet at han var blitt en som forrådte sine venner. Men hva annet kunne han gjøre?

– Så, fortell oss nå hvor vi kan finne Berg!

Jon åpnet munnen for å svare, men fikk ikke frem en lyd. Han visste at ved å gjøre det han nå var i ferd med å gjøre, kom han aldri til å kunne se seg selv i øynene igjen, men om han ikke gjorde det …

– Herr Sørensen! Trenger jeg å minne Dem på hva som står på spill? Herr Fehmers stemme skar som is gjennom rommet.

– Nei, sa Jon og tvang seg til å møte tyskerens blikk. – Det trenger De ikke.

Berlin, 20. mars 1944

Eivor stirret på menneskene foran seg. De smilte og klappet og lo mot henne. Det var kvinner i lange selskapskjoler og menn i militæruniformer med ordensbånd og medaljer på brystet. Føreren, herr Adolf Hitler, sto der, og ved siden av ham en kvinne som Eivor kjente igjen fra fotografier som frøken Eva Braun, herr Hitlers kjæreste. En surrende lyd hørtes til venstre for henne, og da hun snudde seg, så hun like inn i et filmkamera.

Det tordnet i hodet. Gifte seg? Her? Nå? Med Ludwig?

En plutselig trang til å løpe fra alt sammen, slo opp i henne, og hun kastet et blikk mot korridoren hun nettopp hadde passert. Om hun kom seg vekk herfra, ville hun slippe å gifte seg. Hun kunne rømme, gjemme seg, snike seg med på et tog. Det var det samme hvor hun dro, så lenge hun kom seg bort.

Blikket gled tilbake mot menneskemengden. Noe hadde fanget oppmerksomheten hennes, uten at hun riktig klarte å sette fingeren på hva det var, men underbevisstheten fikk henne til å granske menneskene som sto der.

Plutselig stivnet hun. For der, midt i folkemengden, sto Hjalmar!

Det var som om alle andre ble utydelige og Hjalmar liksom trådte frem. Han var iført en tysk uniform, slik han pleide å være kledt, men hva gjorde han her? Hvordan kunne han finne på å vende tilbake til Tyskland og Berlin, hvor sjansen for at han ble avslørt, var enda større enn den var hjemme?

Så forsto hun det. Ludwig hadde gjort det han hadde sagt at han skulle gjøre. Han hadde sørget for at anklagene mot Hjalmar forsvant. Hjalmar sto ikke lenger i fare for å bli anklaget for desertering.

Samtidig innså hun at om Ludwig hadde klart å fjerne anklagene, ville han også kunne sørge for at de dukket opp igjen. Kunne han finne på å gjøre det dersom hun nå nektet å gifte seg med ham? Mens Hjalmar sto midt i et rom fullt av tyskere og ikke hadde noen mulighet til å slippe unna?

Hun slapp broren med blikket og snudde seg mot Ludwig. Hva kom han til å gjøre om hun fulgte innskytelsen og sprang sin vei?

Ludwig hadde ikke sluppet Eivor med blikket etter at han hadde annonsert for henne at de befant seg midt i deres eget bryllup. Han hadde sett på ansiktsuttrykket hennes hvordan hun først var blitt sjokkert og deretter overrasket, og nå håpet han at det overraskede uttrykket ville gli over i et lykkelig smil.

Men det skjedde ikke. I stedet kunne han ikke lese annet enn usikkerhet og nøling. Skyldtes det bare at hun var så overrumplet av det hele, eller var det fordi hun ikke ønsket at de giftet seg likevel?

Stemmen fra telefonen klang igjen i øret hans, uvisst for hvilken gang.

Fortvilelsen vokste i ham. Det kunne ikke være tilfellet at hun ikke ville gifte seg med ham. Han kunne ikke tillate henne å ombestemme seg, for han visste at så snart de fikk ro i forholdet og hun kom over tapet av barnet hun hadde mistet, ville alt bli bra igjen.

Bare han fikk henne, ville han klare å overbevise henne om at de var ment å være sammen. Men for å få Eivor, var det tydeligvis nødvendig at hun ble påminnet om hvor glad han var i henne, og at han kunne gi henne hele verden, om det var den hun ville ha.

Han klemte hånden hennes, som han fremdeles holdt i sin. Han syntes å kjenne at fingrene hennes var blitt kalde. Eller var det bare innbilning?

– Ser du at din far og bror også er her? Han pekte mot gjestene, og flere snudde seg og så i retning Hjalmar og direktør Gregersen.

– Jeg sørget for at din far kom hit, og at alle anklager mot Hjalmar er blitt frafalt, fordi det betyr så mye for deg. Nå er de her for å glede seg sammen med oss på denne svært spesielle dagen. Er ikke det hyggelig?

Han smilte og håpet at hun ville gjengjelde smilet, men hun nikket bare svakt, fremdeles uten å si noe. Svake ristninger i hånden hennes fortalte ham at hun skalv.

Kanskje det ikke handlet om at hun ikke ville gifte seg med ham, men heller at det ble litt mye på en gang? At hun var blitt satt ut av å komme hit og bli møtt av denne menneskemengden, var jo forståelig.

Selv om Eivor kom fra et svært bemidlet hjem, hadde hun ikke store krav til omgivelsene. Hun likte det bedre når de to satt sammen i leiligheten, enn når de deltok i større selskaper. Han visste jo egentlig det, og slik sett burde de kanskje bare ha giftet seg hos sorenskriveren med vitner til stede. Men det gikk ikke. Han måtte ha et bryllup som dette. Det sømmet seg for ham og den posisjonen han hadde, og det passet inn i hans bilde av hvordan alt skulle foregå når han inngikk ekteskap. Det skulle være stort og staselig.

– Det har kanskje ikke blitt riktig som du så for deg, men jeg ville så gjerne overraske deg, sa han. – Og når til og med Herr Hitler kommer, er det en stor ære.

– Selvfølgelig, sa Eivor lavt, – men jeg trodde at vi skulle forberede bryllupet vårt sammen. Og at vi skulle gifte oss på en annen dato, og …

– Jeg vet det, men jeg fikk nyss om at Herr Hitler kunne komme om vi flyttet det til denne dagen, og siden vi nå engang var her, er det jo også en praktisk løsning. Dessuten lager herr Goebbels en film fra bryllupet. Den skal bli en del av Filmavisen, som sendes i Norge. Og så tenkte jeg på deg, og på hvor tøft du har hatt det. Jeg ville at du skulle slippe alt styret med å planlegge alt sammen.

– Jeg skjønner … Eivors stemme var matt og flat, og han forsto at hun fremdeles nølte.

Han strammet grepet omkring hånden hennes. – Jeg håper du har forstått at jeg har skaffet deg bryllupsgaven din? Hjalmar er en fri mann.

Ludwig hatet seg selv for at han sa det han gjorde, for trusselen som lå skjult mellom ordene hans, var altfor tydelig, men han måtte gjøre det likevel. Han kunne ikke risikere at hun ikke gikk med på å gifte seg med ham. Både fordi de nå sto foran alle som betydde noe i det tyske nazistpartiet, men den viktigste grunnen var at han ikke klarte å la være.

Han måtte ha Eivor som sin kone. Det var det eneste som betydde noe, og uansett hva som krevdes, så skulle hun bli det.

Eivor beveget seg langsomt fremover mot presten som sto i den andre enden av lokalet. Menneskene omkring henne var uklare og tåkete. Hun hørte ingenting annet enn et sus i ørene og at hjertet slo så kraftig at det nærmest gjallet i hodet hennes.

Ludwig holdt henne under armen, og grepet hans føltes strammere enn hun foretrakk. Det var som om han forsøkte å holde henne igjen med makt. Som om han var redd for at hun skulle springe sin vei.

Menneskene på siden av henne beveget og flyttet seg, og plutselig sto Hjalmar foran henne.

– Eivor … sa han og så på henne.

Selv om ingen av dem sa et ord, følte Eivor at hun visste hva Hjalmar ville si. Han ville be henne om å dra, rømme, ikke inngå dette ekteskapet av hensyn til ham. At han skulle ta det som måtte komme, om hun bare klarte å flykte vekk herfra.

Men Eivor kunne ikke det. Hun kunne ikke ofre broren til fordel for sin egen lykke.

– Om du har gitt Eivor den siste lykkønskningen, må vi gå frem til presten, avbrøt Ludwig.

Hjalmar åpnet munnen, men fikk ikke sagt noe før Ludwig ville dra Eivor med seg.

Eivor la hånden fort på Hjalmars arm og ristet svakt på hodet, før hun fulgte etter Ludwig frem mot presten. Det var ikke snakk om at hun ville gjøre noe som satte broren i fare.

